55 (!) éremmel tért haza a magyar junior- és kadetválogatott a dublini világbajnokságról.

Nyerni mentek, de erre még ők sem számítottak

A magyar kick-box válogatott összesítve a dublini világbajnokságon

15 arany-, 17 ezüst- és 24 bronzérmet szerzett,

de a kimagasló egyéni teljesítmények mellett begyűjtötték a kadet 1 korosztályban a csapatvilágbajnoki címet is, mintegy jelezve: együtt is tudnak küzdeni a magyar élsportolók.

Magyarországon a kick-box a legsikeresebb nem olimpiai sportág mind közül, a hazai csapat a világbajnokság előtt többhetes edzőtáborban készült fel a versenyre, az ország különböző területein, a közönség elől gondosan elzárva gyakoroltak a sportolók. Naponta három edzést tartottak minden korosztálynak – még a legkisebbeknek (Kadet 1, 28kg+) is. Az edzőtáborban töltött idő, a precíz felkészülés és a magyar válogatott tagjainak képességei összeadódtak a sportvezetők szerint, ez indokolja a nyert meccsek kimagalóan magas számát.

A legjobbak legjobbjai

Még ebből a mezőnyből is kiemelkedtek többen a dublini vébé magyar résztvevői közül. Helyszíni beszámolók szerint például Viczián Vivienn – aki

a legfiatalabb tagja a válogatottnak

– kadetként úgy küzdött, mint egy sokat látott junior, hatalmas örömet szerezve ezzel a csapatot kísérő szakmai teamnek, nem beszélve a közönségről.

Mi a titok?

Nincs titok, ezt mondták a válogatottat jól ismerő sportszakemberek az Origónak – ezek a fiatalok tényleg a világ legjobb kick-boxosai. A versenyzőket kísérő szülők már beszédesebbnek bizonyultak, amikor a teljesítmény mögötti munkáról beszéltek: a gyerekek életkorától, súlyától, de még a nemüktől is függetlenül előkerültek azok a sikerhez vezető attitűdök, amelyek a kick-box természetes velejárói a bajnokokat tényleg nagyon közelről ismerő rokonok szerint.

A végtag üt, de az agy dönti el, hova

Gács Kristóf – aki kétszeres világbajnok lett a hétvégén, hiszen először light-contactban, majd kick-light szabályrendszerben is technikai KO-val győzte le ellenfeleit – az edzőket és a módszereiket méltatta. Mint mondta, a felkészülési időszakban a versenyzők számára biztosított nyugalom és a szakmai tudás összegéből egyenesen adódott az eredmény. Édesapja, Gács Pál elkísérte a sportolót Dublinba, az ő véleménye szerint a szakvezetői és edzői gárda kimagasló munkája mellett rengeteget számított a sportág sajátos tulajdonságának számító

általános fegyelem, ami a versenyzőket már szinte észrevétlenül veszi körbe”.

Az évekig tartó folyamatos munka velejárója ez; és fegyelem tekintetében a magyar kick-boxosok bizony a világ előtt járnak Gács Pál szerint.

Ez még mindig kemény sport

Kristóf, aki idén érettségizik az egyik legnívósabbnak számító budapesti gimnázium tanulójaként, elmondta: a speciális és sokszor a külső szemlélő számára már nehezen követhető szabályrendszer ellenére

a kick-box még mindig az egyik legkeményebb küzdősport a világon.

Ezen a vébén is történtek balesetek, de ez ilyen műfaj a fiatal férfi szerint; aki nem jól védekezik, annak általában eltörik az orra. A magyar mezőny női tagjai is kitettek magukért, a már említett abszolút közönségkedvenc Viczián Vivienn mellett Nagy Rita volt, aki magasra tette jó ideig a lécet a hölgyek között; miután – nem nagy különbséggel elveszítve a light-contact döntőt, ahelyett, hogy összetört volna –

erőt vett magán, és nem sokkal később bravúros küzdelemben legyőzte kick-lightban ausztrál ellenfelét, így végül világbajnok lett.

Nincs megállás

A mostani megmérettetés után a magyar válogatott tagjai pihenhetnek egy kicsit, majd elkezdik kielemezni a sportvezetőkkel a mérkőzéseket. A szakmai munka nem áll meg a hihetetlen eredmények után sem, a szövetségi és edzői véleményeket és eredményeket még idén nyilvánosságra hozzák a szakemberek.